62020CJ0352_RES
Asia C-352/20
Hold Alapkezelő Befektetési Alapkezelő Zrt.
vastaan
Magyar Nemzeti Bank
(ennakkoratkaisupyyntö – Kúria)
Unionin tuomioistuimen tuomio (ensimmäinen jaosto) 1.8.2022
Ennakkoratkaisupyyntö – Jäsenvaltioiden lainsäädännön lähentäminen – Direktiivi 2009/65/EY – Siirtokelpoisiin arvopapereihin kohdistuvaa yhteistä sijoitustoimintaa harjoittavat yritykset (yhteissijoitusyritykset) – Direktiivi 2011/61/EU – Vaihtoehtoiset sijoitusrahastot – Yhteissijoitusyrityksen rahastoyhtiöiden tai vaihtoehtoisen sijoitusrahaston hoitajien johtajien palkka- ja palkkiopolitiikka ja -käytännöt – Tietyille ylimmän johdon jäsenille jaetut osingot – Palkan ja palkkion käsite – Euroopan unionin perusoikeuskirjan 17 artiklan 1 kohta – Omistusoikeus
Sijoittautumisvapaus – Yhtiöt – Siirtokelpoisiin arvopapereihin kohdistuvaa yhteistä sijoitustoimintaa harjoittavat yritykset (yhteissijoitusyritykset) – Vaihtoehtoiset sijoitusrahastot – Yhteissijoitusyrityksen rahastoyhtiön tai vaihtoehtoisen sijoitusrahaston hoitajan palkka- ja palkkiopolitiikat ja -käytännöt – Asiallinen soveltamisala – Tietyille yhteissijoitusyrityksen rahastoyhtiön ja vaihtoehtoisen sijoitusrahaston hoitajan ylimmän johdon jäsenille maksetut osingot – Kuuluminen soveltamisalaan – Edellytykset
(Euroopan parlamentin ja neuvoston direktiivin 2009/65 14 artikla, 14 a artiklan 1 ja 2 kohta ja 14 b artiklan 1 kohdan r alakohta ja 3 kohta, Euroopan parlamentin ja neuvoston direktiivin 2011/61, 13 artiklan 1 kohta ja liitteessä II olevan 1 kohdan r alakohta ja oleva 2 kohta sekä Euroopan parlamentin ja neuvoston direktiivin 2014/91 seitsemäs perustelukappale)
(ks. 43-52, 54, 59-67 ja 83 kohta sekä tuomiolauselma)
Perusoikeudet – Euroopan unionin perusoikeuskirja – Omistusoikeus – Omaisuuden käytön sääntely – Siirtokelpoisiin arvopapereihin kohdistuvaa yhteistä sijoitustoimintaa harjoittavat yritykset (yhteissijoitusyritykset) – Vaihtoehtoiset sijoitusrahastot – Tietyille yhteissijoitusyrityksen rahastoyhtiön tai vaihtoehtoisen sijoitusrahaston hoitajan ylimmän johdon jäsenille maksetut osingot – Palkka- ja palkkiopolitiikkoja ja -käytäntöjä koskevien periaatteiden soveltaminen – Osakkeenomistajien oikeuksien käytön rajoitukset – Hyväksyttävyys
(Euroopan unionin perusoikeuskirjan 17 artiklan 1 kohta ja 52 artiklan 1 kohta; Euroopan parlamentin ja neuvoston direktiivit 2009/65 ja 2011/61)
(ks. 72-82 kohta)
Tiivistelmä
Unionin oikeudessa asetettuja sijoitusten hoitajien palkka- ja palkkiopolitiikkaa koskevia vaatimuksia voidaan soveltaa kyseisten hoitajien osinkojen maksamiseen niiden tietyille osakkeita omistaville työntekijöille, jotka kuuluvat mainitun politiikan henkilölliseen soveltamisalaan.
Näin on silloin, jos tapa, jolla kyseiset osingot maksetaan, on omiaan kannustamaan kyseisiä työntekijöitä ottamaan riskejä, jotka ovat haitallisia hoidettavien yritysten ja rahastojen sekä niiden sijoittajien intresseille, ja näin helpottamaan palkka- ja palkkiopolitiikkoja ja –käytäntöjä koskevien säännösten mukaisten vaatimusten kiertämistä.
Magyar Nemzeti Bank (Unkarin keskuspankki) määräsi vuonna 2019 seuraamusmaksun yhtiölle HOLD Alapkezelő Befektetési Alapkezelő Zrt. (jäljempänä HOLD), jonka tavanomaisena toimintana on siirtokelpoisiin arvopapereihin kohdistuvaa yhteistä sijoitustoimintaa harjoittavien yritysten (yhteissijoitusyritykset) ja vaihtoehtoisten sijoitusrahastojen hoitaminen. Toiminta, josta HOLDia moititaan, koskee osinkojen maksamista tietyille sen työntekijöille, jotka omistava suoraan tai määräysvallassaan olevien yhtiöiden välityksellä sen liikkeeseen laskemia osakkeita. Kyse on erityisesti työntekijöistä, jotka hoitavat pääjohtajan, sijoitusjohtajan tai salkunhoitajan tehtäviä.
Unkarin keskuspankin mukaan osakkeita omistaville työntekijöille maksetut osingot voivat aiheuttaa sen, että heillä on intressi siihen, että HOLD tuottaa lyhyen aikavälin voittoja, ja joilla on näin ollen kannustin ottaa riskejä, jotka ovat ristiriidassa sen hoitamien rahastojen riskiprofiilien ja rahastonhoitoa koskevien sääntöjen sekä rahasto-osuuksien omistajien etujen kanssa Sen mukaan näin ollen kyseisten osinkojen maksamisen yksityiskohtaisilla menettelysäännöillä kierretään rahoituspalvelualan palkka- ja palkkiopolitiikkoja koskevia sääntöjä.
HOLDin nostama kanne Unkarin keskuspankin tätä koskevasta päätöksestä johti siihen, että asia saatettiin Kúrian (ylin tuomioistuin, Unkari) käsiteltäväksi. Kyseinen tuomioistuin tiedustelee unionin tuomioistuimelta, sovelletaanko direktiivien 2009/65 (
1
) ja 2011/61 (
2
) sijoitusten hoitajien palkka- ja palkkiopolitiikkoja ja -käytäntöjä koskevia vaatimuksia, sellaisina kuin ne on saatettu osaksi Unkarin oikeusjärjestystä, käsiteltävässä asiassa maksettuihin osinkoihin.
Unionin tuomioistuin, jolle on esitetty ennakkoratkaisupyyntö, täsmentää kyseisten vaatimusten aineellista soveltamisalaa. Se katsoo, että osinkojen maksaminen tietyille työntekijöille voi kuulua direktiivien 2009/65 ja 2011/61 palkka- ja palkkiopolitiikkoja ja -käytäntöjä koskevien säännösten (
3
) alaan, vaikka osinkoja ei makseta vastikkeena kyseisten työntekijöiden suorittamista palveluista vaan ne kuuluvat kyseisten työntekijöiden omistusoikeuden piiriin osakkeenomistajien asemassa. Unionin tuomioistuimen mukaan kyseisiä säännöksiä sovelletaan tällaisiin osinkoihin, jos niiden maksamista koskeva politiikka on omiaan kannustamaan kyseisiä työntekijöitä ottamaan riskejä, jotka ovat haitallisia heidän yhtiönsä hoitamien yhteissijoitusyritysten ja vaihtoehtoisten sijoitusrahastojen sekä niiden sijoittajien intresseille, ja näin helpottamaan kyseisten säännösten mukaisten vaatimusten kiertämistä.
Unionin tuomioistuimen arviointi
Aluksi unionin tuomioistuin tulkitsee direktiivejä 2009/65 ja 2011/61 määrittääkseen kyseisissä direktiiveissä määriteltyjen palkka- ja palkkiopolitiikkojen ja -käytäntöjen aineellisen soveltamisalan. Kyseisiä politiikkoja sovelletaan kaikkiin maksuihin ja muihin etuuksiin, jotka suoritetaan vastikkeena mainittujen politiikkojen ja käytäntöjen henkilölliseen soveltamisalaan kuuluvien yhteissijoitusyritysten rahastoyhtiöiden tai vaihtoehtoisten sijoitusrahastojen hoitajien työntekijöiden ammatillisista palveluista.
Yhteissijoitusyrityksen rahastoyhtiön tai vaihtoehtoisen sijoitusrahaston hoitajan osakkeisiin liittyvien osinkojen osalta todetaan, että niitä ei toki makseta tällaisena vastikkeena vaan yhtiön osakkeita koskevan omistusoikeuden perusteella. Direktiivien 2009/65 ja 2011/61 nojalla on kuitenkin vältettävä sitä, että palkan ja palkkioiden muuttuva osa maksetaan sellaisten välineiden tai menetelmien kautta, joiden avulla voidaan kiertää kyseisissä direktiiveissä säädetyt palkka- ja palkkiopolitiikkoja ja - käytäntöjä koskevat vaatimukset.
Jos osinkojen maksamista koskeva politiikka kannustaa ottamaan riskejä, jotka ovat ristiriidassa kyseisen rahastoyhtiön tai vaihtoehtoisen sijoitusrahaston hoitajan hoitamien yhteissijoitusyritysten tai vaihtoehtoisten sijoitusrahastojen riskiprofiilien, sääntöjen tai perustamisasiakirjojen kanssa, tai haitallisia kyseisten yhteissijoitusyritysten ja vaihtoehtoisten sijoitusrahastojen sekä niihin sijoittaneiden henkilöiden intresseille, ja näin helpottaa direktiivien 2009/65 ja 2011/61 palkka- ja palkkiopolitiikkoja ja -käytäntöjä koskevien säännösten mukaisten vaatimusten kiertämistä, kyseiseen maksuun on sovellettava palkka- ja palkkiopolitiikkoja ja -käytäntöjä koskevia periaatteita. Tässä yhteydessä ennakkoratkaisua pyytäneen tuomioistuimen on tarkastettava erityisesti, onko yhteissijoitusyritysten ja vaihtoehtoisten sijoitusrahastojen tuottamien voittojen, kyseisen yhtiön tuottamien voittojen sekä osinkoina maksettujen summien välillä yhteys, jonka perusteella työntekijöillä on intressi siihen, että yhteissijoitusyritykset ja vaihtoehtoiset sijoitusrahastot tuottavat lyhyellä aikavälillä mahdollisimman suuria voittoja. Tästä on kyse muun muassa silloin, jos yhteissijoitusyritys tai vaihtoehtoinen sijoitusrahasto maksaa tulospalkkion kyseiselle yhtiölle, jos tavoiteltu tuotto ylitetään tietyllä viitekaudella, ja jos kyseinen yhtiö jakaa kyseisen tulospalkkion kokonaan tai osittain edelleen osinkoina kyseisille työntekijöille tai heidän määräysvallassaan oleville yhtiöille riippumatta yhteissijoitusyrityksen tai vaihtoehtoisen sijoitusrahaston kyseisen kauden jälkeisistä tuloksista ja erityisesti yhteissijoitusyritykselle tai vaihtoehtoiselle sijoitusrahastolle aiheutuneista tappioista. Muita tarkastettavia seikkoja ovat erityisesti kyseisten työntekijöiden omistamien osuuksien suuruus ja laji, niihin liittyvät äänioikeudet, yhtiön voitonjakoa koskeva päätöksentekopolitiikka ja -menettely, sekä se, onko työntekijöille maksettu palkan tai palkkioiden kiinteä osa mahdollisesti vaatimaton suoritettuihin ammatillisiin palveluihin nähden.
Toiseksi unionin tuomioistuin täsmentää, että kyseinen direktiivien tulkinta on sopusoinnussa Euroopan unionin perusoikeuskirjan (jäljempänä perusoikeuskirja) 17 artiklan 1 kohdan, jossa vahvistetaan omistusoikeus ja jota sovelletaan käsiteltävässä asiassa kyseessä olevan kaltaiseen osakkeiden omistukseen ja oikeuteen saada osinkoja, kanssa.
Unionin tuomioistuin toteaa, että direktiivien 2009/65 ja 2011/61 tulkinta ei aseta kyseenalaiseksi kyseisten työntekijöiden omistusoikeutta, joka koskee niiden työnantajana olevan yhtiön osakkeita, eikä se näin ollen merkitse perusoikeuskirjan 17 artiklan 1 kohdan toisessa virkkeessä tarkoitettua omistusoikeuden riistämistä. On kuitenkin niin, että palkka- ja palkkiopolitiikkoja ja -käytäntöjä koskevien periaatteiden kyseisen tulkinnan mukaista soveltamista osakkeista saataviin osinkoihin on pidettävä perusoikeuskirjan 17 artiklan 1 kohdan kolmannessa virkkeessä tarkoitettuna omaisuuden käytön sääntelynä. Kyseinen sääntely on omiaan haittaamaan omistusoikeuden käyttämistä ja erityisesti osakkeita omistavien työntekijöiden mahdollisuutta saada tuottoa kyseisestä omaisuudesta.
Tästä mahdollisesti seuraavat osakkeenomistajien oikeuksia koskevat rajoitukset ovat kuitenkin perusoikeuskirjassa asetettujen edellytysten mukaisia. Niistä nimittäin säädetään lailla eli direktiiveillä 2009/65 ja 2011/61 sekä kansallisella lainsäädännöllä, jolla kyseiset direktiivit on saatettu osaksi kansallista oikeusjärjestystä, niillä ei loukata omistusoikeuden keskeistä sisältöä ja ne vastaavat unionin tunnustamia yleisen edun mukaisia tavoitteita eli sijoittajien suojelemista ja rahoitusjärjestelmän vakautta, joiden valossa ne vaikuttavat oikeasuhteisilta.
(
1
)	Siirtokelpoisiin arvopapereihin kohdistuvaa yhteistä sijoitustoimintaa harjoittavia yrityksiä (yhteissijoitusyritykset) koskevien lakien, asetusten ja hallinnollisten määräysten yhteensovittamisesta 13.7.2009 annettu Euroopan parlamentin ja neuvoston direktiivi 2009/65/EY (EUVL 2009, L 302, s. 32), sellaisena kuin se on muutettuna 23.7.2014 annetulla Euroopan parlamentin ja neuvoston direktiivillä 2014/91/EU (EUVL 2014, L 257, s. 186).
(
2
)	Vaihtoehtoisten sijoitusrahastojen hoitajista ja direktiivin 2003/41/EY ja 2009/65/EY sekä asetuksen (EY) N:o 1060/2009 ja (EU) N:o 1095/2010 muuttamisesta 8.6.2011 annettu Euroopan parlamentin ja neuvoston direktiivi 2011/61/EU (EUVL 2011, L 174, s. 1).
(
3
)	Eli direktiivin 2009/65 14–14 b artikla ja direktiivin 2011/61 13 artiklan 1 kohta ja liitteessä II oleva 1 ja 2 kohta.